ПРАВИЛА ЗА РЕАЛИЗИРАНЕ

НА ПОДПРОГРАМА ЗА РАЗВИТИЕ НА ДЕТСКО – ЮНОШЕСКИЯ СПОРТ за 2024 година

Въведение:

В изпълнение на Стратегия за развитие на физическата активност, физическото възпитание, спорта и спортно-туристическата дейност в Столична община "София спортува" 2022-2030г. и одобрена Подпрограма за развитие на детско-юношеския спорт с Решение № 903 по Протокол № 66 от 24.11.2022 г. на Столичен общински съвет, са разработени Правила за реализиране на Подпрограмата, с цел подкрепа на детско-юношеските школи на спортните клубове, да реализират дейности през 2024 година, чрез финансово подпомагане от Столична община.

І. НАСОКИ ЗА КАНДИДАТСТВАНЕ:

1. Бенефициенти - с проект по Подпрограмата могат да кандидатстват спортни клубове, регистрирани за осъществяване на общественополезна дейност и членове на лицензирани спортни федерации,развиващи олимпийски спортове.
2. Проектното предложение се представя чрез попълнен Формуляр за кандидатстване, който включва представяне на спортния клуб, конкретни цели, обхват и целева група, график и срок за изпълнение на проекта, очаквани резултати, измерими показатели, брой участници. Към формуляра се прилагат:
	1. общ финансов план и финансов план по дейности на хартиен носител, заверени с подпис от лице, представляващо спортния клуб по регистрация или упълномощено от него лице, като се приложи копие на нотариално заверено пълномощно;
	2. документи на хартиен носител, съгласно заложени изисквания на Подпрограмата – раздел VII, т.2, 2.1-2.11.

Важно! *при проверката на проектното предложение и приложените документи за административна допустимост, при установени липси, кандидатът бива информиран на посочените в проекта контакти за липсващи документи, като получава възможност да ги представи в тридневен срок. При не спазване на срока, проектното предложение не преминава на следващ етап за оценка на съответствие, оценка за ефективност и финансова оценка.*

3.Съдържателен обхват/Допустими дейности и показатели, заложени по Проекта:

3.1. дейност 1 - подготовка на спортисти от детско-юношеската школа, включени в проекта:

* пансионат за спортисти и треньорски кадри;
* транспортни разходи за спортисти и треньорски кадри;
* застраховки за спортисти и треньорски кадри.

3.2. дейност 2 - участие на спортисти от детско-юношеската школа, включени в проекта, в до 3 прояви от държавния спортен календар на съответната спортна федерация, които не са финали на Държавни първенства;

* пансионат за спортисти и треньорски кадри;
* транспортни разходи за спортисти и треньорски кадри;
* застраховки за спортисти и треньорски кадри;
* такса правоучастие за спортисти, в съответствие с регламента за участие в състезанието;

3.3. дейност 3 - организиране и провеждане до 3 /три/ спортни прояви и кампании за разширяване обхвата на детско-юношеската школа на спортния клуб, които не са включени в спортния календар на съответната спортна федерация – разходите се планират за съдийски екипи (съдия/и, секретар/и/ и медицинско обезпечаване /медицинско лице/); награден фонд за участниците – награди, купи, медали, грамоти. За показател - рекламни материали се допуска планиране и разходване на средства, предоставени от Столична община, на обща стойност до 350 лв., за изработка на банер/и, транспарант/и, плакати, флаери, популяризиращи Подпрограмата и финансовата подкрепа на Столична община;

3.4. дейност 4 - участие на спортисти от ДЮШ в до 2 /две/ международни прояви, които са залегнали в спортния календар на съответната международна спортна организация, за които няма осигурено финансиране от Националната спортна федерация и Министерство на младежта и спорта:

* такса правоучастие за спортисти и треньорски кадри, включени в проекта, в съответствие с изискванията на страната домакин и регламента на състезанието;
* пансионат за спортисти и треньорски кадри от детско-юношеската школа на кандидатстващия спортен клуб;
* пътни разходи на спортисти и треньорски кадри от детско-юношеската школа на кандидатстващия спортен клуб;
* транспортни разходи за спортно оборудване и екипировка, съобразно спецификата на спорта;
* медицински застраховки на спортисти и треньорски кадри от детско-юношеската школа на кандидатстващия спортен клуб.

3.5. дейност 5 – материално и техническо осигуряване - стимулиране на спортисти от детско-юношеските школи чрез осигуряване на спортна екипировка, спортни уреди, пособия и друго оборудване, подпомагащо ефективната подготовка и тяхното спортно развитие;

3.6. дейност 6 – наеми и консумативи за ползване на спортни обекти и спортни съоръжения със седалище на територията на Столична община, за периода на проектните дейности, на основание сключен договор. Планираните средства не могат да надвишават 40% от общата стойност на средствата, за които кандидатства спортният клуб с Проект по Подпрограмата. Планираните и одобрени средства не могат да бъдат разходвани за наем на спортни обекти и съоръжение, общинска собственост /например – спортна база на общински училища в гр. София/;

3.7. дейност 7 – стимулиране на треньорски кадри, включени в проектните дейности. Планираните средства не могат да надвишават 20% от общата стойност на средствата, за които кандидатства спортният клуб с Проект по Подпрограмата.

Важно:*В проектите на спортните клубове следва да бъдат описани и включени минимум 4 /четири/ дейности от посочените, независимо дали се кандидатства за финансиране от Столична община, като се поставя акцент на програма от дейности, които реализира клубът с участието на Детско-юношеската школа. Посочената дейност може да бъде финансирана със средства на спортния клуб (собствен финансов принос) или със средства, които ще бъдат осигурени от Столична община по Подпрограмата.*

4. Изисквания към проектното предложение:

* представя се/регистрира се в деловодната система на Столична община, в срок до 28 май 2024 г., съгласно обявена Процедура, в рамките на работния ден на деловодството, на адрес: гр. София, Столична община, ул. „Московска” № 33.
* спазване на срока, посочен в обявата и процедурата за кандидатстване;
* подробно разписан актуален формуляр за кандидатстване, съобразно утвърдени бланки;
* приложен пакет от задължителните съпътстващи документи на хартиен носител.
1. Не се допускат до оценяване проекти с приложени документи:
* регистрирани в деловодната система на Столична община след крайния срок, посочен в обявата и процедурата за кандидатстване;
* попълнен на ръка формуляр за кандидатстване;
* при непредставени в рамките на изискуемия тридневен срок, допълнителни документи, съгласно изисквания на Подпрограма, раздел VIII, т.1.2.

II. УСЛОВИЯ И РЕД ЗА ФИНАНСИРАНЕ НА ПРОЕКТНИТЕ ПРЕДЛОЖЕНИЯ ЗА 2024 година

1. Изпълнението на Подпрограмата се осигурява със средства от годишния бюджет на Столична община, дейност 714 „Спортни бази за спорт за всички”. Общият размер на Подпрограмата за 2024 г. възлиза на 1 950 000 лв.
2. По одобрените проекти на спортните клубове се предоставят средства от бюджета на Столична община, като 60% от тях се разпределят за спортни клубове, развиващи олимпийски колективни спортове и 40% за спортни клубове, развиващи олимпийски индивидуални спортове.
3. С Решение на Експертната комисия се определят външни експерти, за извършване на мониторинг на проектните дейности, и в рамките на одобрения бюджет се планират средства.
4. Максималният размер на средствата за финансиране на проекта по Подпрограмата е до 40 000 лева.
5. Финансовите средства могат да бъдат планирани и разходвани само за дейности, включени в проекта на кандидатстващия спортен клуб и актуализирания/одобрен финансов план към сключен договор.
6. Собствен финансов принос на бенефициента - Подпрограмата отпуска безвъзмездно финансиране от Столична община по проектите, при осигурено съфинансиране от страна на кандидатите. Отпуснатото безвъзмездно финансиране на проекти по Подпрограмата се изплаща на основание сключен договор, при спазване на изискването за собствен финансов принос на кандидата в размер на минимум 10 % спрямо одобрената сума за финансиране.

ВАЖНО:

Дейностите по проекта, одобрени за финансиране, включват разходи само за участниците - картотекирани спортисти до 18 годишна възраст за 2024 г. и треньорски кадри към детско - юношеската школа на спортния клуб.

7. Не се приемат и одобряват разходи, които:

7.1. не са посочени във финансовия план към договора;

7.2. не са пряко свързани с изпълнението на дейностите по проекта и детско – юношеската школа на спортния клуб;

* 1. не са свързани с допустимите дейности;
	2. нямат обосновано представени количество и единична стойност;
	3. са финансирани по други Програми на Столична община за дейности, за които кандидатства спортния клуб по Подпрограма за развитие на ДЮС.

8. Одобрените финансови средства НЕ могат да бъдат разходваниза:

8.1. разходи, извършени извън срока на договора и/или извън дейностите и показателите, посочени в одобрен актуализиран финансов план, неразделна част от договора;

8.2. дейности и разходи, които не са пряко свързани с участието на спортисти от детско – юношеската школа в спортни прояви по съответния вид спорт, включени в проекта;

8.3. разходи за наеми и консумативи, които не са пряко свързани с дейностите и времетраенето на проекта;

8.4. разходи, договорени и осъществявани като външни услуги от юридически лица или еднолични търговци, в чиито органи за управление или собственици са представляващият финансираната организация, съпруг/ата и роднини по права линия;

8.5. разходи за закупуване на материално и техническо оборудване, надвишаващи 840 (осемстотин и четиридесет) лв. с ДДС – единична стойност, съгласно утвърдена счетоводна политика на Столична община. Допустимо е закупуване на техника и оборудване в размери над прага на ДМА, когато приносът на общината за закупуването им е в рамките на посочените лимити;

* 1. разходи, за закупуване на компютърна конфигурация и други подобни взаимосвързани активи, когато цялата конфигурация надвишава 600 (шестстотин) лв. с ДДС, съгласно утвърдена счетоводна политика на Столична община. Допустимо е закупуване на компютърна конфигурация и други взаимосвързани активи в размери над прага на ДМА, когато приносът на общината за закупуването им е в рамките на посочените лимити;
	2. разходи финансирани по друг проект, програма или каквато и да е друга финансова схема, произлизаща от националния бюджет, бюджета на ЕС или друга донорска програма на Столична община;
	3. разходи за закупуване на спортна екипировка за длъжностни лица от спортния клуб. Изключение се допуска за треньорски кадри, включени и участващи в проектните дейности.
1. За да бъдат признати за допустими, разходите за осъществяване на проектите трябва да отговарят на следните изисквания:
	1. да са извършени след влизане в сила Решението на Столичен общински съвет за одобрени за финансиране проекти на СК, до изтичане на срока на действие на договора, не по късно от 30 ноември 2024 година;
	2. да са обвързани с предмета на договора за безвъзмездно целево финансиране на проекта и да съответстват на одобрения бюджет за изпълнение на проекта;
	3. да са необходими и пропорционални на изпълнението на допустимите за проекта дейности;
	4. да са подкрепени със съответните разходооправдателни документи (и/или други счетоводни документи), съгласно националното законодателство, както и с друга документация доказваща получаването на стоки или услуги;
	5. да отговарят на изискванията на данъчно – осигурителното законодателство;
	6. разходите се считат за възникнали, когато стойността им е била фактурирана, платена и предметът доставен (в случай на стока) или изпълнен (в случай на услуга)

ВАЖНО:

Закупуването на спортна екипировка, спортни пособия и друго оборудване, подпомагащо ефективната подготовка на Детско-юношеската школа/ДЮШ/, следва да бъде съобразено с броя на картотекираните спортисти от ДЮШ на спортния клуб, съгласно представена информация за 2024 година.

Спортни клубове, които при отчитане на проектната дейност, включват участието на допълнително картотекирани през годината спортисти, представят копие на актуализирана картотека с отчетните документи, както следва:

* За индивидуални спортове - картотека за съответния спортист на ДЮШ за състезателна 2024 г.;
* За колективни спортове – представят картотека за спортно-състезателен сезон 2024/2025 г.

III. ИНСТИТУЦИОНАЛНА ДОГОВОРЕНОСТ

1. С Решение на Столичен общински съвет/СОС/ се одобряват за финансиране проекти на спортни клубове по Подпрограма за развитие на детско – юношеския спорт за 2024 година. С Решението се одобрява Протокол на Експертната комисия, включващ и информация за проекти на спортни клубове, които не са покрили изискванията за административна допустимост и не се предлагат за финансиране.

1. Уведомяване на спортните клубове с одобрени проекти, чрез публикуване на информация на електронния портал на Столична община, и процедура по сключване на договори.

2.1. изготвяне и представяне от спортните клубове на актуализирани финансови планове, съобразно размера на одобрените с Решение на Столичен общински съвет средства по дейности – в срок от пет дни, от влизане в сила на Решението на Столичен общински съвет;

2.2. при финансиране на дейност „Наеми и консумативи за спортна база“, за сключване на договор между Столична община и спортния клуб, допълнително се представя: копие на документи за собственост, действащи договори за ползване или наем на спортен обект на територията на Столична община (срокът на договора следва да обхваща и периода на дейностите по проекта, съгласно представен актуализиран финансов план, неразделна част от Договор);

1. Взаимните отговорности и задължения на Столична община и спортните клубове, свързани с изпълнение и отчитане на одобрените проекти по Подпрограмата се уреждат с договори, които се сключват в едномесечен срок от Решението на СОС за одобряването им.В договора за предоставяне на финансиране задължително се включват клаузи, относно точния размер на предоставените средства, условията за тяхното разходване, времеви план за разходване по дейности, както и размер на неустойката при нецелево използване на отпуснатите средства.
	1. неразделна част от договорите са одобрените проекти и актуализиран финансов план – приложение към договора. Кандидатите, чиито проектни предложения са одобрени за финансиране, следва в срок от пет дни, от публикуване на Решението на Столичен общински съвет на електронния портал на Столична община, рубрика „Спорт и младежки дейности“-Програми и Проекти, да представят актуализиран Финансов план, изготвен съобразно размера на одобрените средства за безвъзмездно целево финансиране от Столична община. Линк: [Програма за развитие на детско-юношеския спорт - Портал на Столичната Община - Портал на Столичната Община (sofia.bg)](https://www.sofia.bg/childrens-and-youth-sports);

3.2. актуализираният финансов план се регистрира в деловодната система на Столична община, ул. Московска № 33, към регистрационния номер на Проекта;

3.3. периодът за изпълнение на дейностите по проекта е от влизане в сила Решението на Столичен общински съвет за финансиране на одобрените проекти на спортни клубове до края на изпълнение на дейностите, разписани в актуализирания финансов план (приложение) към договор, но не по-късно от 30 ноември 2024 г.;

3.4. спортният клуб, одобрен за финансиране по Подпрограмата, представя информация за намаляване на финансовите средства от родители (членски внос, дарения и др.) за учебно-тренировъчна дейност на спортистите от ДЮШ на спортни клуб, за периода на проектните дейности.

3.5. средствата за одобрените проекти за 2024 г. се превеждат на две плащания, съобразно сключен договор:

– 70% първоначално финансиране, в срок до 15 работни дни от датата на влизане в сила на договора

– 30% второ плащане след отчитане на проектните дейности, в срок до 15 работни дни след одобрение на краен съдържателен и финансов отчет на проекта.

1. Реализиране на одобрените проекти от спортните клубове чрез изпълнение на дейностите съгласно сключен договор и одобрен финансов план;
2. Промяна на финансови показатели и заложени дейности в актуализирания финансов план към Договор.При необходимост спортният клуб може да отправи мотивирано искане за промяна в дейности, включени в актуализиран финансов план към Договор, по обективни причини и съобразно посочени изисквания на Подпрограмата. Промяната предварително се съгласува от администрацията на Столична община, д-я „Спорт и младежки дейности“.

*Предложението за промяна се представя с уведомително писмо-заявление (по образец) до заместник-кмета на Столична община, Направление „Култура, образование, спорт и младежки дейности“, като се регистрира в деловодство на Столична община – ул. „Московска” 33, най - малко 7 /седем/ дни преди реализиране на дейността, която следва да се промени.*

*Електронен адрес за кореспонденция на Подпрограмата –* *programasofia2018@abv.bg*